**KLAIPĖDOS ŠEIMOS TARYBOS POSĖDŽIO**

**PROTOKOLAS**

**Posėdis vyko**: 2014-11-19

**Posėdžio laikas**: 15:30 ─ 17:00 val.

**Posėdyje dalyvavę Šeimos tarybos nariai**: Kristina Paulikė, asociacijos Vakarų Lietuvos tėvų forumo pirmininkė; Gražina Aurylienė, Klaipėdos miesto savivaldybės administracijos Vaiko teisių apsaugos skyriaus vedėja; Audronė Balnionienė, Klaipėdos miesto savivaldybės tarybos Socialinių reikalų komiteto narė; Saulius Budinas, Klaipėdos miesto savivaldybės tarybos Ugdymo ir jaunimo reikalų komiteto pirmininkas; Vytautas Paulikas, labdaros ir paramos fondo „3 milijonai“ steigėjas; Vytenis Simanaitis, VšĮ „Šeimų universitetas“ moderatorius; Lina Skrupskelienė, Klaipėdos miesto savivaldybės tarybos Strateginės plėtros komiteto narė; Regina Ševelkaitienė, VšĮ Informacijos ir paramos gausiai šeimai centro direktorė; Zita Šličytė, Klaipėdos miesto savivaldybės tarybos Finansų ir ekonomikos komiteto narė, Darius Rekis, asociacijos „mano miestas Klaipėda“ švietimo grupės vadovas;

**Kviestieji asmenys**: Ramunė Staševičiūtė, Klaipėdos miesto savivaldybės tarybos narė

**Posėdžio sekretorė**: Klaipėdos miesto savivaldybės administracijos Vaiko teisių apsaugos skyriaus vyr. specialistė Dovilė Godelytė.

**Darbotvarkė:**

1. Dėl vaikų žaidimų aikštelių prie įstaigų įrengimo (pakviesta Klaipėdos miesto savivaldybės tarybos narė Ramunė Staševičiūtė).
2. Dėl šeimai draugiškos įstaigos rinkimo.
3. Dėl 2015 m. (Senjorų metams) skirtų Šeimos tarybos pasiūlymų.

**1.SVARSTYTA:** Dėl vaikų žaidimų aikštelių prie įstaigų įrengimo

Ramunė Staševičiūtė narius supažindino šeimos tarybos narius su tuo, jog projektuotojai projektuoja pagal nustatytas normas. Tėra nedaug objektų, prie kurių privaloma žaidimų aikšteles įrengti. Verslo įmonės kuria tokio pobūdžio erdves, jeigu tai jiems naudinga arba būna numatyta sąlygose. Kaip pavyzdį moteris paminėjo Mc‘Donalds- tai verslas, orientuotas į vaikus. Jei verslininkai mato, kad tai jiems naudinga, jie patys mielai tai padaro. Aikštelės prie daugiabučių privaloma įrengti.

Audronė Balnionienė taip pat pastebėjo, kad įstatymiškai verslininkui nėra jokios prievolės.

Ramunė Staševičiūtė svarstė, kad galima būtų Šeimos tarybai teikti rekomendacijas Architektūros skyriui, kad, esant galimybei, toks pasiūlymas dėl vaikų žaidimų aikštelių, būtų įtrauktas į technines sąlygas. Taip pat atkreiptinas dėmesys, kad pati Klaipėdos miesto savivaldybė neturi kampelio vaikams nei lauke, nei viduje. Trūksta aikštelių ir savivaldybės įstaigose - Klaipėdos koncertų salėje, Žvejų kultūros rūmuose.

**NUTARTA:** rekomendacijas dėl vaikų žaidimų aikštelių įrengimo išsiųsti Architektų sąjungai. Praėjus kuriam laikui, pasiteirauti, ar atsižvelgiama į rekomendacijas.

1. **SVARSTYTA**: Dėl šeimai draugiškos įstaigos rinkimo.

Kristina Paulikė pristatė preliminarius Šeimai draugiškos įmonės konkurso nuostatus. Šeimos tarybos nariai pateikė pastabas ir pasiūlymus.

Lina Skrupskelienė siūlė Šeimos tarybą įvardinti kaip šio konkurso iniciatorius, įmonės siunčia nominantus, būtų renkama ir balsuojama už draugiškiausias šeimai įmones.

Regina Ševelkaitienė siūlė steigti pozicijas, kad būtų lengviau vertinti įmones.

Lina Skrupskelienė teigė, jog svarbiausia, kad įmonės atkreiptų dėmesį į šeimas.

Audronė Balnionienė siūlė įmones rinkti pvz. pagal du kriterijus. Apskritai, toks konkursas taptų įmonėms puikia motyvacija siekti pripažinimo, taip pat tai savotiška nemokama reklama. Organizuojant konkursą būtų galima pasinaudoti gerąja kitų organizacijų, rengiančių panašaus pobūdžio konkursus, patirtimi (Saugiausią įmonę renka Visuomenės sveikatos biuras).

Vytautas Paulikas siūlė konkursą susieti ir užbaigti su lyg gegužės 15 d. minima Šeimos diena.

Saulius Budinas taip pat siūlė konkursą organizuoti pavasarį.

Kristina Paulikė teigė, kad su dienraščio „Vakarų ekspresas“ redakcijos atstovais kalbėta apie gegužės mėnesį.

**NUTARTA:** suderinus sąlygas su dienraščiu „Vakarų ekspresas, planuoti 2015 m. balandžio mėnesį paskelbti konkursą, o gegužės mėnesį – jo nugalėtojus.

1. **SVARSTYTA.** Dėl 2015 m. (Senjorų metams) skirtų Šeimos tarybos pasiūlymų.

Kristina Paulikė informavo, kad iki kitos savaitės visoms veikiančioms komisijoms siūloma pateikti pasiūlymus dėl Senjorų metų.

Zita Šličytė siūlė rinkti draugiškiausią senjorams įmonę.

Audronė Balnionienė siūlė pasvarstyti apie 4 kartų renginį. Tai susiję su šeima, jos kartomis – nuo vaikų iki prosenelių.

Saulius Budinas pritardamas siūlė rinkti kartas, kurios visos kartu bendrauja (gal yra 4-5 tarpusavyje glaudų ryšį palaikančios vienos šeimos kartos).

Regina Ševelkaitienė siūlė akcentuoti jų bendravimą –gal jos tradiciškai reguliariai susitinka ir verda cepelinus. Apie tai net straipsnį būtų galima parengti.

Audronė Balnionienė siūlė įrengti daugiau suoliukų prie bendruomenių aikštelių, kadangi labai dažnai seneliai atveda anūkus į vaikų žaidimų aikšteles, o patys dažnai neturi kur atsisėsti.

Regina Ševelkaitienė siūlė Vaikų gynimo dienos proga parengti video apie senelių buvimą kartu su vaikais, taip būtų galima skatinti kartų bendradarbiavimą. Tokie video galėtų būti rodomi, kad ir prekybos centrų ekranuose, esančiuose prie kasų.

Lina Skrupskelienė svarstė, kad kasose tai padaryti būtų sudėtinga, be to, brangu, galbūt geriau būtų galima pasinaudoti savivaldybei priklausančiais Jc Decaux stendais.

Kristina Paulikė svarstė, kad galbūt tai galėtų būti kaip projekto dalis.

Vytautas Paulikas siūlė pasvarstyti apie galimybę padaryti vaikų ir senelių renginį arba apsilankyti vieniems pas kitus.

Gražina Aurylienė nepritarė tokiai iniciatyvai, kadangi vaikų globos namuose ne vieta ekskursijoms. Taip pat reikia vengti video ar fotografijų. Siekiama, kad vaikų globos namuose mažėtų, vaikus imtų globoti šeimos.

Zita Šličytė siūlė skatinti šeimynų kūrimąsi.

**NUTARTA.**

1. Pateikti pasiūlymus Socialinės paramos skyriui dėl Šeimos tarybos pasiūlymų Senjorų metams.
2. Artimiausiame posėdyje Vaiko teisių apsaugos skyriaus vedėjai pristatyti situaciją apie vaikus, netekusius tėvų globos, Klaipėdos mieste.

Pirmininkė Kristina Paulikė

Posėdžio sekretorė Dovilė Godelytė